“เฟด” จำลอง GDPNow ไตรมาส 3 บ่งชี้เศรษฐกิจสหรัฐโต 0.3%
"เฟด" เปิดแบบคาดการณ์จำลอง GDPNow ไตรมาส 3/65 บ่งชี้เศรษฐกิจสหรัฐขยายตัว 0.3% 
"เฟด" เปิดแบบคาดการณ์จำลอง GDPNow ไตรมาส 3/65 บ่งชี้เศรษฐกิจสหรัฐขยายตัว 0.3%
29 ก.ย. 2565

ธนาคารกลางสหรัฐ (เฟด) สาขาแอตแลนตา เปิดเผยว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐขยายตัว 0.3% ในไตรมาส 3/65 เฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันพรุ่งนี้
ก่อนหน้านี้ กระทรวงพาณิชย์สหรัฐ เปิดเผยว่าเศรษฐกิจสหรัฐหดตัว 0.6% ในไตรมาส 2/65 หลังหดตัว 1.6% ในไตรมาส 1/65 ซึ่งการที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอยทางเทคนิค
ด้าน นายเจอโรม พาวเวล ประธานธนาคารกลางสหรัฐ (เฟด) กล่าวก่อนหน้านี้ว่า การบรรลุภารกิจในการควบคุมเงินเฟ้อของเฟด อาจส่งผลกระทบต่อการขยายตัวทางเศรษฐกิจของสหรัฐ และเขาจะยังไม่พิจารณาเรื่องการปรับลดอัตราดอกเบี้ยจนกว่าจะมั่นใจว่าตัวเลขเงินเฟ้อปรับตัวลงสู่เป้าหมายของเฟดที่ระดับ 2%
โดยที่ผ่านมา สำนักงานวิจัยเศรษฐกิจแห่งชาติสหรัฐ (NBER) ถือเป็นหน่วยงานในการตัดสินเกี่ยวกับการขยายตัวหรือการถดถอยของเศรษฐกิจสหรัฐ โดยจะมีการพิจารณาจากหลายปัจจัย ได้แก่ การจ้างงาน การบริโภค การผลิตในภาคอุตสาหกรรม และรายได้ส่วนบุคคล ก่อนที่จะทำการประกาศอย่างเป็นทางการ